ધારીના આંબરડીમાં મનુષ્યો પર હુમલા કરનારા સિંહો પાંજરે પૂરાયા હતા તેમાંથી નરભક્ષી સિંહ તથા સિંહણની ઓળખ થઈ ગઈ છે જેમાં સૌથી મોટા નરભક્ષીની ઉંમર માત્ર 8 વર્ષ છે હવે તંત્રએ તેને આજીવન કેદની સજા હેઠળ જૂનાગઢના સકકરબાગ પ્રાણી સંગ્રહાલયમાં પૂર્યો છે. થોડા દિવસો પહેલા અમરેલી જિલ્લાના ધારીમાં આંબરડીમાં નરભક્ષી થયેલા સિંહોએ 3 લોકો પર જીવલેણ હુમલા કરી મોતને ઘાટ ઉતાર્યા હતા. ત્યાર બાદ ચિંતિત થયેલા વન વિભાગે શંકાસ્પદ 17 સિંહને પાંજરે પૂર્યા હતા. અને તેમના મળના નમૂના લીધા હતા. જો કે આ તપાસ બાદ 16 પૈકી 3 સિંહો નરભક્ષી હતા જેમના મળમાંથી મોટા પ્રમાણમાં મનુષ્યના માંસના અવશેષો મળ્યા હતા. જેમાં સૌથી મોટા માનવભક્ષી સિંહની ઉંમર 8 વર્ષની છે અને વજન 180 કિલો છે.